Urang Loloan

Urang Loloan dikenal jugo sabagai Urang Malayu Loloan adolah masyarakaik adaik nan bamukim di daerah Loloan (Loloan Barat jo Loloan Timur), Kabupaten Jembrana, Bali. Masyarakaik Urang Loloan ko dipakirokan alah ado sajak abad ka–17. Jumlah panduduak Loloan ko sakitar antaro 45 ribu hinggo 60 ribu di Bali. 

Babarapo sumber mancataik bahwo masyarakaik Loloan marupokan katurunan pandatang dari Sulawesi, Kalimantan, bahkan ado nan datang dari Malaysia. Kato loloan barasal dari kato liloan nan artinyo "bakelok-kelok". Kato liloan barasal dari bahaso pandatang tu, nan dikatokan katiko inyo patamo kalinyo manyusuri Sungai Ijogading nan panuah kelokan.

Asa usua 
Kadatangan urang Malayu di Pulau Bali tacataik pado tahun 1669 katiko ampek ulamo jo pangikuiknyo tibo di Jembrana untuak manyebarkan ajaran ugamo Islam di Bali. Misi tasabuik diijinkan oleh Rajo Jembrana yoitu I Gusti Arya Pancoran. Kaampek ulamo ko iolah Dawan Sirajuddin dari Sarawak, Kekaisaran Brunei; Syeikh Basir dari Yaman, Kesultanan Utsmaniyah; Mohammad Yasin dari Makassar; jo Syihabbudin dari Makassar jugo.

Namun manuruik sasapuah Loloan, Haji Achmad Damannuri, pakambangan masyarakaik Malayu Bali marupokan akibaik pajumpoan antaro urang Bugih nan malarikan diri mulonyo ka Perancak, Jembrana dari kajaran VOC di Makassar pado 1653 dengan ulamo asa Sarawak, Buyuik Lebai, pado 1675 nan mangajarkan agamo Islam manggunokan bahaso Malayu sabagai bahaso pangantar. Urang-urang Bugih tasabuik kamudian mandapekkan pasatujuan dari Jembrana untuak manempati daerah Loloan.

Kajian lain nan dilaksanokan oleh akademisi Universitas Udayana sapaham dengan panuturan Haji Achmad Damannuri mangamukokan bahwo urang Malayu Bali marupakan akibaik pakawinan campua antaro urang Bugih nan diijinkan manetap di Loloan dengan urang Bali nan tingga di sakitarnyo. Galombang kaduo pambantuakkan identitaih Malayu Bali di Loloan ditarangkan pado kadatangan pandatang dari Pontianak nan jugo barujuang pado pakawinan campua. Manuruik sumber lain manulihkan bahwo pabedaan antaro mayoritaih urang Bali nan Hindu dengan pandatang Muslim justeru badampak pado pangucilan kaum pandatang tasabuik.

Kabudayoan 
Manuruik koran Utuihan Malaysia, sakitar 75 persen dari sakitar 60 ribu panduduak Malayu Bali di Loloan masih manggunokan bahaso Melayu. Namun varian bahaso Malayu nan digunokan tasabuik alah diadaptasi jo dipangaruhi bahaso Bali sahinggo jugo disabik sabagai base Loloan atau omong kampung. Hidangan khas masyarakaik Malayu Bali adolah pecel ayam kampuang dan kopyor nan tarutamo dihidangkan pado bulan Ramadan. Mayoritaih urang Malayu Bali manganuik agamo Islam. Kapicayoan babarapo masyarakaik urang Malayu Bali turuik dipangaruhi oleh animisme jo takhayul.

Rumah-rumah pangguang Malayu masih digunokan masyarakaik Malayu Bali di Loloan tetapi jumlahnyo hanyo tingga babarapo puluah sajo. Manuruik budayowan jo sasapuah Loloan, Haji Musadat, katurunan Malayu Bali kini ko labiah mamiliah mambangun rumah dengan arsitektur modern jo manjua rumah pangguang nan dibagikan sabagai pusako warisan. Pintu mungko rumah pangguang Loloan manghadok ka timua untuak mancagah panghuninyo taganggu katiko sumbayang jo bakiblaik ka baraik.

Rujuakan 

Suku banso di Bali
Suku banso di Indonesia
Malayu
Budayo Indonesia
Urang Loloan
Bali